{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću o Obrascu zakonodavnih aktivnosti Ministarstva mora, prometa i infrastrukture van Plana zakonodavnih aktivnosti za 2024. godinu"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"PRAVOBRANITELJ ZA DJECU","Obrazac zakonodavnih aktivnosti Ministarstva mora, prometa i infrastrukture van Plana zakonodavnih aktivnosti za 2024. godinu","Sukladno Članku 10. Zakona o pravobranitelju za djecu (NN 73/17) predlažemo da Ministarstva mora, prometa i infrastrukture za 2025. godinu u Obrascu zakonodavnih aktivnosti predvidi i Pravilnik o uvjetima koje moraju ispunjavati autobusi kojima se organizirano prevoze djeca (Narodne novine broj: 100/08 i 20/09). \n\nNaime, vezano za organizirani prijevoz djece, a temeljem praćenja pojedinačnih slučajeva i ugroze sigurnosti djece, kontinuirano se zalažemo za uspostavu sigurnog i kvalitetnog prijevoza djece. \nPrema dostupnim nam informacijama, proizlazi da je prosječna starost autobusa koji ispunjavaju uvjete za organizirani prijevoz djece gotovo 13 godina, pri čemu je raspon ovog prosjeka širok. Prilikom nadzora autobusa policijski su službenici u određenom broju slučajeva uočili da se za prijevoz koriste stariji autobusi s obrazloženjem da djeca uništavaju autobuse. Takvu praksu prijevoznika smatramo ugrožavajućom, nedopustivom i protivnom najboljim interesima djece te ju je potrebno onemogućiti kroz dopune propisa. \nManjem broju neispravnosti i potencijalnih kvarova vozila, i povećanju sigurnosti djece i svih sudionika u prometu, doprinijelo bi „pomlađivanje“ voznog parka, budući da su novija vozila opremljena i dodatnim sigurnosnim sustavima. \nIako smo prijašnjih godina nadležnim ministarstvima upućivali preporuku da razmotre mogućnost poduzimanja radnji radi zaštite djece, primjerice intervencijom u odredbe Pravilnika o uvjetima koje moraju ispunjavati autobusi kojima se organizirano prevoze djeca, propisivanjem i uvođenjem ograničenja starosti autobusa za prijevoz djece, propisivanjem češćih rasporeda kontrola ispravnosti autobusa te poboljšanjem standarda njihovog održavanja, u odnosu na autobuse u okviru organiziranog prijevoza djece ali i na druge autobuse kojima se prevoze djeca i građani, do njih nije došlo.\nStoga predlažemo da se, s ciljem poboljšanja standarda prijevoza djece i njihove sigurnosti, odredbe Pravilnika o uvjetima koje moraju ispunjavati autobusi kojima se organizirano prevoze djeca uvrste u planirane zakonodavne aktivnosti Ministarstva mora, prometa i infrastrukture.","Primljeno na znanje","Ovaj komentar nije predmet savjetovanja s javnošću o Obrascu zakonodavnih aktivnosti Ministarstva mora, prometa i infrastrukture van Plana zakonodavnih aktivnosti za 2024. godinu.\n\nS obzirom na to da su Pravilnici podzakonski akti, te se isti ne uvrštavaju u Plan zakonodavnih aktivnosti,  \nMinistarstvo  mora, prometa i infrastrukture vodit će računa da navedeni Pravilnik bude uvršten u Plan savjetovanja Ministarstva mora, prometa i infrastrukture za 2025. godinu."]